Document ID: 31991R1768

Komisijas Regula (EEK) Nr. 1768/91
(1991. gada 21. jūnijs),
ar ko groza Regulu (EEK) Nr. 2921/90 par atbalstu kazeīna un kazeinātu ražošanai no vājpiena
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1968. gada 27. jūnija Regulu (EEK) Nr. 804/68 par piena un piena produktu tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 1630/91 [2], un jo īpaši tās 11. panta 3. punktu,
tā kā Komisijas 1970. gada 24. aprīļa Regula (EEK) Nr. 756/70 par atbalstu vājpiena pārstrādei kazeīnā un kazeinātos [3], tika atcelta ar Regulu (EEK) Nr. 2921/90 [4]; tā kā tās atcelšanas laikā tika pieņemti daži īpaši pasākumi, lai veicinātu saistību nodrošinājumu, kas iesniegti saskaņā ar Regulas (EEK) Nr. 756/70 4. panta 1. punktu, atbrīvošanu; tā kā ir kļuvis skaidrs, ka attiecībā uz daudzumiem, kuri sasniedz savu galamērķi līdz 1990. gada 14. oktobrim, minētie pasākumi nedod gaidīto rezultātu un pie tā nav vainīgi attiecīgie operatori; tā kā tādēļ ir jāpieņem jauni pasākumi, lai attiecīgās personas varētu saņemt saistību nodrošinājuma atbrīvošanu, uzrādot apliecinošus dokumentus, kas nav tie, ko pieprasa pašlaik,
tā kā šajā regulā paredzētie pasākumi atbilst Piena un piena produktu pārvaldības komitejas atzinumam,
IR PIEŅĒMUSI ŠO REGULU.
1. pants
Ar šo Regulu (EEK) Nr. 2921/90 groza šādi:
1. Regulas 6. pantā:
a) svītro otrās daļas otro teikumu;
b) pievieno šādu trešo, ceturto un piekto daļu:
"Ja otrajā daļā minētie galamērķi tiek sasniegti līdz 1990. gada 14. oktobrim, attiecīgās personas saņem saistību nodrošinājuma atbrīvojumu, kompetentajai iestādei iesniedzot pieteikumu, kam pievienoti šādi apliecinoši dokumenti, kuros precīzi jānorāda iesaistītā kazeīna un kazeinātu daudzumi un jāmin attiecīgie kazeīna un kazeinātu partiju numuri:
- izvedumiem: pierādījums tam, ka attiecīgais kazeīns vai kazeināti ir izvesti no Kopienas muitas teritorijas,
- piegādēm uzņēmumam, kas uzņēmies saistības, kuras minētas Regulas (EEK) Nr. 756/70 4. panta 5. punktā: preču nosūtīšanas dokumenta un/vai preču pavadzīmes kopija un faktūrrēķina kopija.
Kompetentā iestāde apstiprina trešajā daļā minēto pieteikumu vienīgi ar nosacījumu, ka tajā ir ietvertas attiecīgās personas saistības samaksāt kompetentajai iestādei summu, kas vienāda ar atbrīvotajiem saistību nodrošinājumiem, ja kontroles laikā, ko valsts iestādes ir tiesīgas veikt 12 mēnešu laikā pēc saistību parakstīšanas datuma, atklājas, ka attiecīgo kazeīnu vai kazeinātu galamērķis atšķīrās no tā, kas norādīts apliecinošajos dokumentos, kuri iesniegti atbilstoši trešajai daļai.
Lai atvieglotu saistību nodrošinājuma atbrīvošanas vadību, dalībvalstis pēc vajadzības palīdz noteikt tās iestādes, uz kurām attiecas Regulas (EEK) Nr. 756/70 4. panta 5. punktā minētās saistības un kas atrodas to teritorijā."
2. Regulas 7. panta otro daļu aizstāj ar šādu:
"To piemēro kazeīnam un kazeinātiem, kas saražoti no 1990. gada 15. oktobra, ievērojot 6. panta noteikumus."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
1. panta 1. punkta b) apakšpunktu piemēro kazeīnam un kazeinātiem, kas saražoti līdz 1990. gada 15. oktobrim.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 21. jūnijā

Labels: 17
6